УнэщIэ хъуэхъухэр
Налшык къалэм гуфIэгъуэ щытыкIэм иту дыгъуасэ щатащ «Лотус-сити» псэупIэ комплекс зэпэщым и япэ унэр. Ар Чернышевскэм и цIэр зезыхьэ уэрамым тетщ, КъБКъУ-м и еджапIэ къалэ цIыкIум пэжыжьэкъым.
Унэр зыухуэ «Строй-сити» ООО компанием абы щыщ фэтэрибл хухихащ я псэупIэр ирагъэфIэкIуэнымкIэ зыдэIэпыкъупхъэу къалъытэ цIыхуиблым иратын папщIэ.
УхуакIуэхэмрэ унэщIэм щIэсынухэмрэ ехъуэхъуну зэхуэсым зрагъэхьэлIащ КъБР-м и Правительствэм и УнафэщI Мусуков Алий, Правительствэм хэтхэр, КъБР-м и Парламентым ЭкономикэмкIэ, инвестицэхэмрэ хьэрычэт IуэхумкIэ и комитетым и унафэщI Iэпщэ Заур, Дунейпсо Адыгэ Хасэм и тхьэмадэ Сэхъурокъуэ Хьэутий, Налшык къалэ округым и администрацэм и лIыкIуэхэр.
Къызэхуэса хьэщIэхэм я пащхьэ къыщыщыпсалъэм Мусуков Алий къыхигъэщащ «Лотус-сити» псэупIэ комплексыр зэраухуэр сыткIи зыхуей хуэзэу цIыхухэр псэунымкIэ бизнесым ихь жэуаплыны-гъэр зэрызыхищIэм, иужьрей зэманым куэдрэ зытепсэлъыхьым, и щыхьэт нэсу зэрыщытыр икIи ухуэныгъэр адэкIи тэмэму екIуэкIыну ехъуэхъуащ.
Къызэхуэсахэм псалъэ гуапэхэмкIэ зыхуагъэзащ унэр зыухуэ компанием и генеральнэ директор КIэрашэ Самирэ ДАХ-м и тхьэмадэ Сэхъурокъуэ Хьэутийрэ.
«Лотус-сити» псэупIэ комплексыр 2013 гъэ лъандэрэ яухуэ, абы гектар 1,9-рэ еубыд, псори зэхэту метр зэбгъузэнатIэ мин 30 хъу фэтэр 345-рэ хэтщ. Проектым къызэрыщыгъэлъэгъуамкIэ, абы хэтынущ автомобиль 350-рэ зыщIэхуэну гъэувыпIэ, сабий джэгупIэ, сабий сад, тыкуэнышхуэхэр, жэщи махуи лэжьэну тыкуэнхэр, спортым дихьэххэм зыщагъэсэн щIыпIэхэр, щIыхьэпIэ къэс лифт тIурытI, ныкъуэдыкъуагъэ зыбгъэдэлъхэми къаймыхьэлъэкIыу къагъэсэбэпыным хуэщIауэ, щагъэувынущ,
ИУАН Руслан.
